יאיר גולן

ביוגרפיה

גולן נולד וגדל בראשון לציון. אביו, גרשון, שירת בצבא הקבע ובתפקידו האחרון היה סגן קצין קשר ואלקטרוניקה ראשי, בדרגת אלוף-משנה.

קריירה צבאית

בשנת 1980 התגייס לצה"ל והתנדב לצנחנים. שירת בפלוגת העורב החטיבתית ובהמשך יצא לקורס קציני חי"ר. כצוער בקורס לחם במלחמת לבנון הראשונה בקרבות מול הצבא הסורי ומול מחבלי אש"ף בביירות. בסיום הקורס מונה למפקד צוות בפלנ"ט צנחנים. בשנת 1984 שימש מפקד פלוגה בגדוד הנח"ל המוצנח של הצנחנים, ובהמשך שימש מפקד פלוגת ה"עורב" (הפלנ"ט), והוביל אותה בלחימה בדרום לבנון. בין היתר במבצע "עיניים ירוקות" בשנת 1987 במהלכו תקפו במשולב כוח מפלוגת הנ"ט של הצנחנים בפיקודו וכוח צלפים מיחידת שלדג את בסיס החזבאללה במיידון. לאחר מכן שימש גולן סגן מפקד גדוד 890, קצין אג"ם חטיבתי ומפקד גדוד 890 של הצנחנים.
בשנים 1993–1994 פיקד על גדוד גפן של בית הספר לקצינים. בשנת 1994 שימש קצין אג"ם של אוגדת איו"ש. בשנים 1996–1997 פיקד על החטיבה המזרחית ביחידת הקישור ללבנון. בשנת 1997, שימש כמפקד החטיבה המזרחית, נפצע בהיתקלות עם חוליית מחבלי חזבאללה, אולם חרף הפציעה המשיך לפקד ולנהל את הקרב נגד המחבלים. בשנים 1998–2000 שימש ראש מחלקת מבצעים באגף המבצעים. בשנים 2000–2002 פיקד על חטיבת הנח"ל. יחד עם קבוצת מפקדים נוספים היה מהדוחפים לפעול כנגד מקורות הטרור הפלסטיני באינתיפאדה השנייה, בקסבות ובמחנות הפליטים, למרות היותם מרחבים עירוניים צפופים ומסובכים ללחימה. גולן הוביל את החטיבה במבצע חומת מגן ובמבצעים נוספים ברחבי יהודה ושומרון כנגד תשתיות הטרור הפלסטיני.
הועלה לדרגת תא"ל ובשנים 2003–2005 פיקד על עוצבת הגליל. בעקבות תקרית בה הרגו צלפי חזבאללה שני חיילים במוצב "נורית" קיבל גולן הערה פיקודית. בשנים 2005–2007 פיקד על אוגדת אזור יהודה ושומרון. ב-2006 ביצעה האוגדה תחת פיקודו את פינוי עמונה. בניגוד להוראת הדרג המדיני, ניהל משא ומתן עם מתנחלי חברון על פינוי השוק הסיטונאי בעיר, ועל כך ננזף על ידי הרמטכ"ל דן חלוץ. נזיפה נוספת קיבל מהרמטכ"ל גבי אשכנזי, על כך שכמפקד אוגדת איו"ש איפשר לחייליו להשתמש בנוהל שכן, בניגוד לפסיקת בג"ץ בנושא. קידומו עוכב בתשעה חודשים. ב-2008 הועלה לדרגת אלוף, מונה למפקד פיקוד העורף, ופיקד עליו במהלך מבצע עופרת יצוקה.
ביולי 2011 נכנס לתפקיד מפקד פיקוד הצפון. סיים את תפקידו ב-2 בנובמבר 2014. בתקופתו כמפקד הפיקוד התמודד עם זליגת מלחמת האזרחים בסוריה לרמת הגולן. את עוצבת געש החליפה בגזרה אוגדת הבשן כאוגדת ביטחון שוטף. בפברואר 2013 החליט לראשונה לקלוט בישראל פצועים ממלחמת האזרחים בסוריה. במהלך מלחמת האזרחים בוצע ירי מרגמות לעבר ישראל, פיצוץ מטענים בסמוך לגבול, והריגתו מירי נ"ט של נער בן 13 בנו של עובד קבלן של משרד הביטחון שעבד בסמוך לתל חזקה. ישראל הגיבה לתקריות אלה בירי ארטילרי לשטח סוריה, לראשונה מאז מלחמת יום הכיפורים.
ב-15 בדצמבר 2014 נכנס לתפקידו כסגן הרמטכ"ל. לטענת משה יעלון באוגוסט 2018, טרם מינויו של גדי איזנקוט לרמטכ"ל בפברואר 2015, העדיף ראש הממשלה בנימין נתניהו את גולן על פני איזנקוט.
בטקס יום הזיכרון לשואה ולגבורה תשע"ו במכון משואה אמר בין היתר: "אם יש משהו שמפחיד אותי בזיכרון השואה, הוא זיהוי תהליכים מעוררי חלחלה שהתרחשו באירופה בכלל ובגרמניה בפרט, אז לפני 70, 80 ו-90 שנה ומציאת עדות להם כאן בקרבנו כיום". בעקבות הביקורת שעוררו דבריו הודיע גולן למחרת כי "לא הייתה לו שום כוונה להשוות בין צה"ל ומדינת ישראל לתהליכים שהתרחשו בגרמניה לפני 70 שנים". ראש הממשלה, בנימין נתניהו, גינה את אמירתו הראשונה של גולן, ואמר כי היא גורמת לזילות השואה.
ב-11 במאי 2017 סיים את תפקידו כסגן הרמטכ"ל.
באוגוסט 2018, לקראת סיום כהונתו הצפוי של גדי איזנקוט כרמטכ"ל, עלה שמו של גולן כאחד המועמדים להחליפו. כמאה משפחות חללי צה"ל פנו לשר הביטחון אביגדור ליברמן בדרישה לפסול את מועמדותו על רקע דעותיו. בין היתר טענו שגולן אמר שהוא מעדיף את חיי אוכלוסיית האויב על פני זו של חיילי צה"ל. ליברמן הגיב שהמהלך אינו ראוי ולא ישפיע על הבחירה. לבסוף בחר לתפקיד הרמטכ"ל את האלוף אביב כוכבי, וגולן פרש משירות פעיל.

פעילות פוליטית

ביוני 2019 נמנה עם מייסדי מפלגתו של אהוד ברק, ישראל דמוקרטית. לאחר שמפלגתו הצטרפה לרשימת המחנה הדמוקרטי הוצב גולן במקום השלישי ברשימה זו לקראת הבחירות לכנסת העשרים ושתיים. ונבחר לכנסת ה-22. בכנסת הזו הוא חבר בועדת החוץ והביטחון.

חיים אישיים

גולן בעל תואר ראשון במדע המדינה מאוניברסיטת תל אביב, ותואר שני במדיניות המינהל הציבורי מאוניברסיטת הרווארד שבארצות הברית (תוכנית משותפת לקרן וקסנר ולבית הספר לממשל על שם קנדי).
הוא נשוי לרותי, ואב לחמישה ילדים ומתגורר בראש העין.